בס"ד י אייר תשפ"ג תשובה, מלשון השולחן ערוך (סימן תצג סעיף ב) משמע שאסור. וזה לשונו: "נוהגים שלא להסתפר עד ל"ג לעומר". מרן לא מחלק בין גברים לנשים או קטנים. וכך הבין הפסקי תשובות. בפסקי תשובות מסביר – ע"פ שער הציון צא על סימן תקנ"א – שהסיבה משום עוגמת נפש של הגדולים, כשרואים אותו כך ומצטערים. כמובן – גם לדעת הפסקי תשובות – אם יש צורך מותר לספר שערות הקטן, שהרי אף בחול המועד הקלו לגלח הקטנים כשיש סיבה (סימן תקל"א,ו במ"ב שם ס"ק טו). כל זה לדעת הפסקי תשובות. אך ראיתי שהפוסקים רצו להקל על פי דעת הש"ך המובאים על דברי השולחן ערוך בהלכות אבלות (שמ,כז): "קטן שמת לו מת, מקרעין לו". והכוונה שקורעים לקטן את החולצה מפני עוגמת נפש של הגדולים (כנ"ל). והט"ז (טו) מביא את דברי הדרישה שקטן שהגיע לחינוך צריך לנהוג כל דיני אבילות. על זה כתב הש"ך בספרו נקודות הכסף (שמ,סכ"ז) שהדין הזה שייך דווקא לגבי קריעת בגדים, אבל לא לשאר דיני אבלות, שאינם נוהגים בקטן.   להלכה, נראה שאפשר לסמוך על דברי הש"ך הללו ולהקל לספר ילדים קטנים פחותים מגיל שלוש עשרה שנה בימי העומר.